AmaMighty Warriors Adlulela Kusigaba Esilandelayo seAfrican Women’s Championships
Ngokuga ngutshiki lobhanqa 1-1 leTanzania kutsho ukuba ele Zimbabwe linqobe nge 3-2 nxa sekuhlanganiswa lempumela yomdlalo odlalwe kwele Tanzania lapho enqobe khona nge 2 ka 1.
BULAWAYO — Iqembu labesifazane elimela ilizwe emdlalweni wenguqu elama Mighty Warriors lidlulele kusigaba esilandelayo esomncintiswano we African Women’s Championships lapho elizadibana khona lelakomakhelwane ele Zambia. Iqembu le Zimbabwe libe ngutshiki lobhanqa 1-1 leqembu leTanzania ngeSonto enkundleni ye Rufaro. Limpumela itsho ukuba ele Zimbabwe linqobe nge 3 ka 2 nxa sekuhlanganiswa lempumela yomdlalo odlalwe kumaviki amabili edluleyo kwele Tanzania lapho iZimbabwe enqobe khona nge 2 ka 1. Umqeqetshi weqembu le Mighty Warriors uShadreck Mlauzi uthi umdlalo wangeSonto ubungekho lula ngoba abeqembu leTanzania bedlale ngokuzimisela okukhulu. " Kuhlandla elilandelayo iqembu le Zimbabwe lizadibana leqembu le Zambia lona elitshaye ele Namibia nge 5 ka 2 nxa sekuhlanganiswa impumela yemidlalo emibili edlalwe yilawa maqembu. Iqembu elizaphumelela phakathi kwe Zimbabwe le Zambia lizathola ilungelo lokuyaphatheka kumidlalo ye African Women’s Nations Cup ezaqhutshelwa elizweni le Cameroon ekupheleni komnyaka. Phambilini komdlalo wangeSonto abadlali be Mighty Warriors bake bakhalala ukuzilolonga bekhonona ngokungaphiwa iholo yinhlanganiso yeZifa njalo ekupheleni komdlalo umongameli we Zifa uPhilip Chiyangwa uthembise ukuba bazaphiwa yonke imali ebhadalwe yizibukeli. …………………… Kolunye udaba olumayelana lomdlalo wenguqu iqembu le Highlanders lifinyelele ukuyadlala kufinal eyenkezo ye ZNA Commanders’ Charities ngemva kokunqoba ele FC Platinum nge 4 ka 3 ngemva kokutshaywa kwembekwa enkundleni yeBarbourfields ngoMgqibelo. Isikhathi besiphele lawa maqembu engutshiki lobhanqa 1-1 njalo unozinti weqembu le Highlanders uAriel Sibanda nguye ophathise iqembu leli ukunqoba njengoba evimbe imbekwa yeFC Platinum emibili. Iqembu le Highlanders lizadibana lelizanqoba phakathi kwele Harare City lele ZPC Kariba kufinal. Iqembu leHarare City beliphatheke kumncintiswano we Caf Confederations Cup kulimpelaviki eyedluleyo yikho umdlalo walo le ZPC Kariba udluliselwe phambili. Abafana be City banqotshwe nge 5 ka 2 liqembu le Zanaco okutsho ukuba sebephelelwe ngumphako kulumncintiswano we Caf Confederations Cup.